**БЪЛГАРСКИЯТ ЕЗИК И КОРОНАВИРУСЪТ:**

**МАНИФЕСТ**

**1.**

**Можем да четем, можем да пишем, но пак сме полуграмотни...**  
**Полуграмотността е по-страшна от коронавируса!**  
**Полуграмотността е по-страшна от неграмотността!**  
**Неграмотността няма претенции, тя знае, че не знае, но полуграмотността има претенции особено когато е комбинирана с т. нар. „компютърна грамотност”...**  
**Страшно е, когато виждаш полуграмотно изписан текст на телевизионния екран, на обява в магазина, в мола или в т.нар. „чатове” по интернет (особено там!).**

**Личната ми констатация в момента е, че българският народ е полуграмотен.**  
**Какво означава това?**

**Не искам да отговарям на този въпрос, защото ако тръгна да отговарям, ще се превърна в обществен враг...  
            Всички трябва да запомнят максимата: ЗАГУБИМ ЛИ УВАЖЕНИЕТО КЪМ БЪЛГАРСКИЯ ЕЗИК, ГУБИМ НАРОДНОСТТА СИ!  
            Защо?  
            Защото ЕЗИКЪТ Е ПОСЛЕДНАТА ГРАНИЦА НА РОДИНАТА!  
ЕДИНСТВЕНИЯТ ВРАГ, КОЙТО МОЖЕ ДА НИ УНИЩОЖИ КАТО НАРОД, НЕ Е КОРОНАВИРУСЪТ, А СОБСТВЕНАТА НИ ПОЛУГРАМОТНОСТ...  
            ЗАГУБИМ ЛИ УВАЖЕНИЕТО КЪМ БЪЛГАРСКИЯ ЕЗИК, ГУБИМ НАРОДНОСТТА СИ!**

**2.**

**Днес ръкопляскаме на лекарите и сестрите, да не се наложи утре да започнем да ръкопляскаме на истинските учители по български език, които и без това са малко.**

**Защо се сещаме за важните неща тогава, когато вече сме започнали да ги забравяме?**

**Кой ни научи да забравяме най-важното малко преди най-важния момент?**

**Кой ни научи да пишем на български език с латински букви?**

**Очевидно в съвременния български език (говорим и писмен) изчезва удвояването на допълнението при личните местоимения, което е наша уникална черта. Тази „черта” не съществува в другите европейски езици. Така си мисля! Мъдър е бил българският народ, когато е казвал: *„Казвам му аз на него, а той...”*, а после го е удрял два пъти по главата, за да запомни.**

**Два пъти трябва да го уважиш оня, с когото говориш, за да те разбере, но не защото е тъп, а защото не разбира от дума. От една дума!**

**Както се казва, понякога ни се налага да се уважаваме и според старите, древните граматични правила. Така е било през вековете. Така е и днес. Иначе не става.**

**От едно посочване българинът не разбира.**

**Но някак не можем днес да се възприемаме и като пряко, и като непряко допълнение едновременно. Не върви. Трябва да бъдем или пряко, или непряко допълнение, както е в другите европейски езици...**

**А защо да не сме непрекъснати подлози в европейския поток на речта, както предлагат нашите съвременни мъдреци?!?**

**Да, но подлогът понякога не върши действието в съвременния български книжовен език.**

**Полуграмотният човек пише: *„Обекта се охранява...”*.**

**Защо допуска фаталната грешка?**

**Защото си мисли, забравяйки за страданието на българския глагол (сказуемо), че истинският извършител на действието в това изречение е този, който охранява обекта, а не самият обект.**

**Помогни му, Господи, на полуграмотния, за да може и той да помогне на неграмотния да прогледне, защото подсказвачите си отиват.**

**Но остават... Кои остават?**

**И аз не знам... Знам само, че БЪЛГАРСКИЯТ ЕЗИК Е ПОСЛЕДНАТА ГРАНИЦА НА БЪЛГАРИЯ!**

**ЕДИНСТВЕНИЯТ ВРАГ, КОЙТО МОЖЕ ДА НИ УНИЩОЖИ КАТО НАРОД, НЕ Е КОРОНАВИРУСЪТ, А СОБСТВЕНАТА НИ ПОЛУГРАМОТНОСТ...**

**ЗАГУБИМ ЛИ УВАЖЕНИЕТО КЪМ БЪЛГАРСКИЯ ЕЗИК, ГУБИМ НАРОДНОСТТА СИ!**

**Проф. д.ик.н. Стоян Денчев**

**Проф. д.п.н. Александра Куванова**

**Д-р Николай Василев**